The Matrix: Reloaded

Film dal mais da Curdin Fliri

Avant detg precis dus onns è vegnì in film en noss kinos ch'ha midà in pau tut quai ch'era fin ussa realisabel cun effects spezials. Precis; jau discur da Neo ch'aveva stuì sa decider tranter la tabletta cotschna e la blaua. Sch'el avess prendì la faussa na savessan nus anc adina betg la vardad sur da l'umanitad. Ma per fortuna era er Neo in tip mirveglius ed uschia essan nus vegnids ad enconuscher il mund da la Matrix. Il mund nua ch'ins è capabel d'emprender kung-foo en 10 secundas e nua ch'igl è pussaivel da guntgir ils culps da pistola. Sche gia l'emprim film era uschia spectacular cun effects spezials, sco vegn ad esser be il segund? Ed il terz??
Quest mais cumpara Matrix: Reloaded, La cuntinuaziun da l'istorgia da Neo, Morpheus e Trinity. Quai ch'ils reschissurs Larry ed Andy, Waehowski (sa chapescha frars) han fatg nov è ch'els han filmà il segund ed il terz film or da motivs finanzials en ina giada. Il budget ch'els han duvrà era tuttina 350 milliuns dollars. Per guardar Matrix: revolutions stuainsa spetgar anc fin en october da quest onn. Ils acturs stuevan er questa giada absolver in training da cumbat da plirs mais. L'istorgia dal segund film cumenza ca. in mez onn suenter la finiziun da l'emprim. La gronda part dal film vegn giugà en la matrix. Agent Smith è turnà enavos ed ha la pussaivladad da sa multiplitgar. L'ultima citad reala sil mund, Zion, è periclitada da vegnir destruida da las maschinas. Neo e ses cumpogns acceptan il cumbat cunter las maschinas. Quellas vulan demolir la matrix da dadens en or. Il producent Joel Silver ha gia tradì ch'il film finescha cun ina scena da persecuziun che vegn interrutta andetgamain. Sco che tut va a finir ins po vesair lura en il terz film. 
Ils dus reschissurs èn daventads in pau grits che auters films han copià las uscheditgas "bullet-time" - scenas da l'emprim film. Quai eran las parts las pli spectacularas dal film. Per quai han els fatg in concept cumplettamain nov che na sa lascha betg copiar. Las scenas èn anc pli cumplexas e cumplitgadas. Sco finiziun anc in fatg. En l'emprim film èn vegnids fatgs 412 effects spezials. Film dus e trais cuntegnan ensemen sur 3000 effects spezials.
La matrix pudainsa giudair puspè davent dals 22 da matg.